Kings kry kans oorsee, maar speel nog nie | Netwerk24
Balsamo fnuik Nederlanders se planne in naelrit
Effens teen die verwagting in het die Italiaanse fietsryer Elisa Balsamo Saterdag daarin geslaag om die padwedren by die Wêreld-padfietskampioenskappe te wen.
Kings kry kans oorsee, maar speel nog nie
Deur Michael Green 03 November 2020 13:04
'n Paar voormalige spelers van die Southern Kings het kontrakte met buitelandse spanne gesluit, maar hoe gou hulle vir hul nuwe spanne gaan speel, is 'n ander storie.
Bobby de Wee hoop om binnekort in Engeland rugby te speel. Foto: Gallo Images
Bobby de Wee, die afgelope paar jaar een van die Kings se beste slotte, wag nog om te hoor wanneer hy sy loopbaan in Engeland mag voortsit.
De Wee mag volgens sy ooreenkoms met sy nuwe klub nog nie sê vir wie hy gaan speel nie.
Sy dokumentasie is egter al byna afgehandel en hy kan dalk binne 'n paar weke oorsee vertrek.
Gerugte wil dit hê dat De Wee hom by die Ealing Trailfinders in Londen, 'n span wat in die liga onder die Premierliga speel, gaan aansluit.
Verskeie ander Suid-Afrikaners, soos die gewese Kings-haker Michael van Vuuren en die Westelike Povinsie-manne Pat Howard (senter) en Ryan Smid (slot) speel ook vir die Trailfinders.
Die veelsydige agterspeler Christopher Hollis sukkel om by sy nuwe klub in Frankryk uit te kom. Foto: Gallo Images
Drie belowende Kings-jongelinge, die senter/vleuel Christopher Hollis, heelagter Michael Botha en slot Aaron Brody wag steeds in spanning om te hoor wanneer hulle vir hul nuwe spanne in Frankryk kan gaan speel.
Volgens Ronnie Cooke, hul agent, is dit omtrent 'n nagmerrie om hulle in Frankryk te kry, omdat die Franse regering vanweë die tweede vlaag van die koronavirus weer baie streng reisbeperkings ingestel het.
Hollis is gekontrakteer om vir Perigueux Dordogne te speel, Botha vir Stade Niortais en Brody vir Savoie Rumilly.
Die voorryman Xandré Vos sal hom eers teen die begin van volgende jaar by die Free Jacks in Amerika aansluit.
Die flank Bakkies Brown bevind hom met werk en studie in Duitsland, maar speel glo nie nou rugby nie.